ส่วนที่ 1

ข้อมูลสรุป (Executive Summary)

บมจ. ทราฟฟิกคอร์นเนอร์ โฮลดิ้งส์ (“บริษัทฯ”) ก่อตั้งเมื่อวันที่ 5 พฤศจิกายน 2544
ด้วยทุนจดทะเบียน 15 ล้านบาท ประกอบธุรกิจด้านการลงทุนในบริษัทที่ทำธุรกิจสื่อ
โดยเน้นกลุ่มประเภทกีฬา, ข่าว และสิ่งพิมพ์ เป็นหลัก บริษัทได้มีพัฒนาการในธุรกิจสื่อหลัก 3 สื่อ
ได้แก่ธุรกิจสื่อโทรทัศน์, สื่อวิทยุ และสื่อสิ่งพิมพ์ ซึ่งแต่ละสื่อล้วนมีเอกลักษณ์เฉพาะตัว
และได้รับความนิยมเป็นที่ยอมรับจากผู้ประกอบการด้านสื่อด้วยกันว่าเป็นสื่อที่มีคุณภาพ
มีการขยายตัวอย่างต่อเนื่อง และมีฐานผู้ชม ผู้ฟัง และผู้อ่านอย่างหลากหลาย

บริษัทฯ ได้เข้าลงทุนและร่วมบริหารงานในบริษัทต่าง ๆ รวม 10 บริษัท (ซึ่งต่อไปนี้เรียกว่า
“กลุ่มบริษัท”) กลุ่มบริษัทประกอบธุรกิจให้บริการข้อมูลข่าวสาร สาระความบันเทิง ผ่านสื่อโทรทัศน์,
สื่อวิทยุ และสื่อสิ่งพิมพ์ ดังนี้

1) บริษัท ทีวี ฟอรัม จำกัด 2) บริษัท ไลฟ์ โปรเจ็ค จำกัด

3) บริษัท ดรีม มีเดีย จำกัด 4) บริษัท ทราฟฟิกคอร์นเนอร์ เรดิโอ จำกัด

5) บริษัท ทราฟฟิกคอร์นเนอร์ พับลิชชิ่ง จำกัด 6) บริษัท เดย์ โพเอทส์ จำกัด

7) บริษัท มายาแชนแนล จำกัด 8) บริษัท ฟิวเจอร์ บิส จำกัด

9) บริษัท ฐิรัตน์ จำกัด 10) บริษัท บลิส เอ็นเตอร์เทนเม้นท์ จำกัด

กลุ่มบริษัทย่อยที่บริษัทฯ ถือหุ้นโดยตรง ประกอบด้วย

1. บริษัท ทีวี ฟอรัม จำกัด (TVF) ดำเนินธุรกิจการผลิต จ้างผลิต
การบริหารการตลาดและสื่อโฆษณา โดยการแพร่ภาพผ่านสถานีโทรทัศน์ ช่อง 3, ช่อง 9 และช่อง
11 โดยจำแนกเป็นรายการประเภทข่าว ได้แก่ News line, กรองสถานการณ์, วิพากษ์หุ้น
และเรื่องเล่าเสาร์-อาทิตย์ รายการประเภทกีฬา เช่น การถ่ายทอดสดการแข่งขันฟุตบอลเยอรมัน
บุนเดสลีกา รายการประเภทสาระและบันเทิง เช่น The Explorer

ในปี 2547 รายได้ของ TVF คิดเป็นอัตราร้อยละ 28.78 ของรายได้รวมในงบกำไรขาดทุนรวม

2. บริษัท ไลฟ์ โปรเจ็ค จำกัด (Live) เป็นผู้จัดกิจกรรมส่งเสริมการตลาด (Event
Marketing) และด้านบันเทิง ให้กับองค์กรทั้งภาครัฐและเอกชน เช่น คอนเสิร์ต Live in a
Day, งานสัมมนาผู้ว่ากรุงเทพฯ, Gala Dinner New Castle & ทีมชาติไทย, การแข่งขัน
Money Management Award, คอนเสิร์ต “สานใจไทย สู่ใจใต้” และการประกวดมายาแชนแนล
อะวอร์ด เป็นต้น และในปีที่ผ่านมาบริษัทได้ดำเนินการถ่ายทอดสดกีฬาประเภทฟุตบอล คือ
ฟุตบอลพรีเมียร์ ลีก, FA CUP รวมไปถึงการถ่ายทอดสดฟุตบอลทีมชาติอังกฤษ
ร่วมกับทางสถานีโทรทัศน์ช่อง 3 และ ช่อง 7

ในปี 2547 รายได้ของ Live คิดเป็นอัตราร้อยละ 10.68 ของรายได้รวมในงบกำไรขาดทุนรวม

3. บริษัท ดรีม มีเดีย จำกัด (Dream) ได้ทำการปรับโครงสร้างของธุรกิจ
จากเดิมที่ดำเนินธุรกิจบริหารลิขสิทธิ์เพลงและรายการแสดงคอนเสิร์ตต่างๆ
โดยภายใต้โครงสร้างธุรกิจใหม่
บริษัทจะมุ่งเน้นความแข็งแกร่งในด้านความเป็นผู้นำสื่อทางด้านข่าวสาร เศรษฐกิจ
การเมืองที่ครบวงจรมากขึ้น ผลิตภัณฑ์ของบริษัท คือ หนังสือพิมพ์รายวันทันหุ้น, คลื่นวิทยุ AM 999
และรายการทันข่าวเช้านี้ ทางสถานีโทรทัศน์ช่อง 11

ในปี 2547 รายได้ของ Dream คิดเป็นอัตราร้อยละ 2.83 ของรายได้รวมในงบกำไรขาดทุนรวม

4. บริษัท ทราฟฟิกคอร์นเนอร์ เรดิโอ จำกัด (TCR) ดำเนินธุรกิจด้านสื่อบันเทิงทางวิทยุ
โดยเป็นการให้ความบันเทิงด้านเสียงเพลงและข่าวสาร สาระต่าง ๆ ที่เป็นประโยชน์
ทางสถานีวิทยุทั้งความถี่ในระบบ เอฟ.เอ็ม.(F.M.) และระบบ เอ.เอ็ม. (A.M) ทั่วประเทศ
รวม 147 สถานี ได้แก่ “ลูกทุ่ง เอฟ.เอ็ม” ทางคลื่น FM. 90.0, “ทันหุ้น” ทางคลื่น AM. 999,
“เวอร์จิ้นฮิต เชียงใหม่” ทางคลื่น FM. 105.75 และ “ลูกทุ่งเอฟ เอ็ม เน็ทเวิร์ค”
ทางสถานีวิทยุต่างจังหวัด ระบบ FM. รวม 17 สถานี เป็นต้น

ในปี 2547 รายได้ของ TCR คิดเป็นอัตราร้อยละ 24.19 ของรายได้รวมในงบกำไรขาดทุนรวม

5. บริษัท ทราฟฟิกคอร์นเนอร์ พับลิชชิ่ง จำกัด (TCP) ดำเนินธุรกิจด้านสิ่งพิมพ์ โดยเป็นผู้ผลิต,
ผู้บริหารการตลาดและจัดจำหน่ายสื่อสิ่งพิมพ์ ทั้งหนังสือพิมพ์และนิตยสาร ได้แก่ หนังสือพิมพ์ บางกอก
ทูเดย์, MTV Trax, Tick a Seat, หนังสือพิมพ์ ทันหุ้น, หนังสือพิมพ์ มายาแชนแนล และ a
day weekly และลงทุนในบริษัทที่ดำเนินการด้านธุรกิจสิ่งพิมพ์ 2 บริษัท คือ บริษัท เดย์ โพเอทส์
จำกัด และ บริษัท มายา แชนแนล จำกัด ในสัดส่วนร้อยละ 60 และ 55 ตามลำดับ

บริษัทย่อยทางอ้อมที่ถือหุ้นโดยผ่านบริษัทย่อย

6. บริษัท เดย์ โพเอทส์ จำกัด (Day) ดำเนินธุรกิจเป็นผู้ผลิตนิตยสาร a day, Hamburger,
และ Knock knock โดยในปี 2547 ได้มีผลสำรวจของ SE-ED ที่สรุปว่า a day และ
Hamburger เป็นนิตยสารที่ติดอันดับ 1 และ 2 ของนิตยสารวัยรุ่น

7. บริษัท มายาแชนแนล จำกัด (Maya) ดำเนินธุรกิจเป็นผู้ผลิตหนังสือพิมพ์ มายา แชนแนล
ออกวางจำหน่ายสัปดาห์ละ 2 ฉบับ ในปี 2547 ได้มีผลสำรวจของ SE-ED ที่สรุปว่าหนังสือพิมพ์
มายา แชนแนล เป็นหนังสือที่ติดอันดับ 1 ของหนังสือพิมพ์บันเทิง

  ในปี 2547 รายได้รวมของบริษัทในกลุ่ม บริษัท ทราฟฟิกคอร์นเนอร์ พับลิชชิ่ง จำกัด
  คิดเป็นอัตราร้อยละ 30.75 ของรายได้รวมในงบกำไรขาดทุนรวม

กลุ่มบริษัทร่วม ประกอบด้วย

8. บริษัท ฟิวเจอร์ บิส จำกัด (FB) ดำเนินธุรกิจด้านการลงทุนในบริษัทอื่น,
ให้คำปรึกษาในการดำเนินการและส่งเสริมบริการระบบเครือข่ายโทรคมนาคม
รวมถึงการบริการสื่อสารสนเทศ เทคโนโลยี

  ในปี 2546 FB มีฐานะเป็นบริษัทย่อย ต่อมาปลายปี 2546 บริษัท ทราฟฟิกคอร์นเนอร์ โฮลดิ้งส์
  จำกัด (มหาชน) (บริษัทฯ) ได้ทำการขายเงินลงทุนออกไปจำนวนหนึ่ง ทำให้บริษัทฯ ถือหุ้นใน
  FB ร้อยละ 30 มีผลให้ FB มีฐานะเป็นบริษัทร่วม

บริษัทย่อยทางอ้อมที่ถือหุ้นโดยผ่านบริษัทร่วม

9. บริษัท ฐิรัตน์ จำกัด (Tirat) ดำเนินธุรกิจสื่อสารโทรคมนาคม กับหน่วยงานของรัฐในสายงาน
ICT ซึ่งบริษัทฯ
ได้รับการแต่งตั้งให้เป็นผู้ทำการตลาดรวมถึงการจัดจำหน่ายบัตรโทรศัพท์ระหว่างประเทศในราคาประหยัด
โดยใช้ระบบอินเตอร์เน็ตโปรโตคอล (VOIP Calling Card) ภายใต้ตราสินค้า “I CALL”
รวมทั้งเป็นผู้จัดจำหน่ายบัตรโทรศัพท์ภายในประเทศ TOT Card และโทรศัพท์มือถือ “XELEBRI”

10. บริษัท บลิส เอ็นเตอร์เทนเม้นท์ จำกัด (Bliss) ดำเนินธุรกิจเป็นผู้ให้บริการข้อมูลข่าวสาร
สาระความบันเทิงในรูปแบบเสียง ภาพ และข้อความ (Voice and Non-Voice)
ให้กับเจ้าของเครือข่ายการให้บริการข้อมูลต่าง ๆ (Network Provider)
ทางระบบโทรศัพท์พื้นฐานโทรศัพท์เคลื่อนที่ และ Internet Website

ในปี 2547 บริษัทฯ มีสินทรัพย์รวม 472.46 ล้านบาท หนี้สินรวม 366.23 ล้านบาท
ขาดทุนสุทธิทั้งสิ้น 237.53 ล้านบาท

ณ วันที่ 28 กุมภาพันธ์ 2548 บริษัทมีทุนจดทะเบียน 445,000,000 บาท และทุนเรียกชำระแล้ว
242,864,500 บาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)